Chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiya ajratish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Chorvachilik tarmoqlarini davlat tomonidan yanada qo‘llab-quvvatlashga doir qo‘shimcha chora-tadbirlar to‘g‘risida” 2021-yil 3-martdagi PQ-5017-son, “Parrandachilikni rivojlantirish va tarmoq ozuqa bazasini mustahkamlashga qaratilgan qo‘shimcha chora-tadbirlar to‘g‘risida” 2021-yil 14-iyundagi PQ-5146-son qarorlariga muvofiq, shuningdek, chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiyalar ajratish sohasidagi munosabatlarni huquqiy tartibga solish maqsadida Vazirlar Mahkamasi qaror qiladi:
 1. Quyidagilarni nazarda tutuvchi Chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiya ajratish tartibi to‘g‘risidagi nizom 1-ilovaga muvofiq tasdiqlansin:
 chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiya ajratish shartlari;
 chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiya ajratishda talab etiladigan hujjatlar, ularni ko‘rib chiqish hamda subsidiya ajratish to‘g‘risida qaror qabul qilish tartibi;
 subsidiya ajratishni rad etish asoslari va subsidiya ajratishni rad etish to‘g‘risidagi qaror bo‘yicha shikoyat qilish tartibi;
 ajratilgan subsidiyadan subsidiya oluvchi tomonidan maqsadli foydalanishni nazorat qilish tartibi.
 2. Chorvachilik mahsulotlari uchun subsidiya ajratilishini samarali tashkil etishni ta’minlash bo‘yicha tuman (shahar) komissiyalarining namunaviy tarkibi 2-ilovaga muvofiq tasdiqlansin.
 3. O‘zbekiston Respublikasi Veterinariya va chorvachilikni rivojlantirish davlat qo‘mitasi Davlat soliq qo‘mitasi va Moliya vazirligi bilan birgalikda ikki oy muddatda chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiya ajratish jarayonida elektron axborot tizimi orqali ma’lumotlar almashinuvini yo‘lga qo‘ysin.
 4. O‘zbekiston Respublikasi Hukumatining 3-ilovaga muvofiq ayrim qarorlariga o‘zgartirish va qo‘shimchalar kiritilsin.
 5. O‘zbekiston Respublikasi Veterinariya va chorvachilikni rivojlantirish davlat qo‘mitasi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev hamda O‘zbekiston Respublikasi Veterinariya va chorvachilikni rivojlantirish davlat qo‘mitasi raisi B.T. Norqobilov zimmasiga yuklansin.
 1. Ushbu Nizom chorvachilik, parrandachilik va baliqchilik xo‘jaliklariga ular tomonidan yetishtirilgan va sotilgan mahsulotlar uchun subsidiyalar ajratish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 mahsulotlar — xo‘jaliklarning o‘zida yetishtirilgan yirik va mayda shoxli mollar go‘shti, suti, parranda (tovuq, bedana, o‘rdak, g‘oz, kurka va tuyaqush) tuxumi, go‘shti, intensiv usulda yetishtirilgan sovuq suv baliqlari (losos, forel va osyotr) hamda qolgan turdagi baliqlar;
 kontragent — soliq to‘lovchi bilan xo‘jalik munosabatlarida shartnoma tuzuvchi taraf;
 subsidiya — chorvachilik, parrandachilik, baliqchilik mahsulotlari yetishtirish xarajatlarining bir qismini qoplash uchun yuridik shaxslarga va yakka tartibdagi tadbirkorlarga qaytarmaslik sharti bilan budjetdan ajratiladigan mablag‘;
 subsidiya oluvchilar — qo‘shilgan qiymat solig‘i to‘lovchisi sifatida soliq organlarida ro‘yxatdan o‘tgan va qo‘shilgan qiymat solig‘idan qarzdorligi mavjud bo‘lmagan, shuningdek, kontragentlarni tanlashda lozim darajada ehtiyotkor bo‘lgan chorvachilik, parrandachilik va baliqchilik xo‘jaliklari hamda ushbu yo‘nalishda faoliyat ko‘rsatuvchi yakka tartibdagi tadbirkorlar;
 chorvachilik subyektlari — yirik va mayda shoxli mollar go‘shti, suti, parranda (tovuq, bedana, o‘rdak, g‘oz, kurka va tuyaqush) tuxumi, go‘shti, intensiv usulda yetishtirilgan sovuq suv baliqlari (losos, forel va osyotr) hamda qolgan turdagi baliqlar yetishtiruvchi tadbirkorlik faoliyati bilan shug‘ullanuvchi shaxslar;
 intensiv usulda baliq yetishtirish texnologiyasi — sun’iy suv havzalari, kichik suv havzalari, yopiq suv aylanma tizimi va qafas (sadok) moslamalarida intensiv usulda baliq yetishtirish texnologiyasi;
 yirik va mayda shoxli mollar — jismoniy va yuridik shaxslar tomonidan saqlanadigan (parvarishlanadigan) va urchitiladigan uy hayvonlari — qoramol, qo‘y va echki;
 qafas (sadok) moslamalarida intensiv baliq yetishtirish texnologiyasi — ochiq suv havzalarida turli o‘lchamdagi qafas moslamalari o‘rnatilib, suv osti qismi to‘r bilan o‘ralgan va ushbu to‘rning suv ustki qismi maxsus moslamaga (temir, plastik) mahkamlangan holda 1 m3 hajmdagi suvda 10 kgdan kam bo‘lmagan baliq yetishtirish texnologiyasi.
 3. Eksportga sotilgan chorvachilik, parrandachilik va baliqchilik mahsulotlariga subsidiya ajratilmaydi.
 4. Qo‘shilgan qiymat solig‘i to‘lovchisi bo‘lgan subsidiya oluvchilarga respublika budjetidan quyidagi miqdorda subsidiya ajratiladi:
 parrandachilik ho‘jaliklariga — o‘z ho‘jaliklarida yetishtirilib, sotilgan tuxumning har bir donasi uchun 50 so‘m hamda parranda go‘shtining har bir kilogrammi uchun 2022-yil 1-yanvardan boshlab 2024-yil 1-yanvarga qadar 2 500 so‘m (bunda subsidiya qo‘shilgan qiymat solig‘idan vaqtincha ozod qilish bo‘yicha imtiyoz amalda bo‘lgan davr uchun ham to‘lanadi), 2024-yil 1-yanvardan 1 000 so‘m;
 chorvachilik ho‘jaliklariga — o‘z ho‘jaliklarida va aholi xonadonlari bilan birgalikda kooperatsiya usulida yetishtirilib, go‘sht uchun sotilgan yirik va mayda shoxli mollar tirik vaznining har bir kilogrammi uchun 2022-yil 1-yanvardan boshlab 2023-yil 31-dekabrga qadar 4 000 so‘m hamda sutning har bir litri uchun 400 so‘m. Bunda subsidiya qo‘shilgan qiymat solig‘idan vaqtincha ozod qilish bo‘yicha imtiyoz amalda bo‘lgan davr uchun ham to‘lanadi;
 baliqchilik ho‘jaliklariga — intensiv usulda yetishtirilgan sovuq suv baliqlarining (losos, forel va osyotr) har bir kilogrammi uchun 2021-yil 1-iyuldan boshlab 3 000 so‘m, qolgan turdagi baliqlar uchun 1 000 so‘m miqdorida.
 5. Subsidiya qo‘shilgan qiymat solig‘idan qarzdorligi mavjud bo‘lmagan, shuningdek, kontragentning soliq organlarida qo‘shilgan qiymat solig‘i to‘lovchisi sifatida ro‘yxatdan o‘tgan taqdirda ajratiladi.
 6. Subsidiya ajratishni rad etish uchun quyidagilar asos bo‘ladi:
 subsidiya oluvchi ushbu Nizomning 4, 5, 10 va 12-bandlari talablariga mos kelmasa;
 subsidiya oluvchi tomonidan taqdim etilgan hujjatlarda Chorvachilik mahsulotlari uchun subsidiya ajratilishini samarali tashkil etishni ta’minlash bo‘yicha tumanlar (shaharlar) komissiyasi (keyingi o‘rinlarda — komissiya) tomonidan o‘tkaziladigan o‘rganishlar orqali ishonchsiz va noto‘g‘ri ma’lumotlar mavjudligi yoki ma’lumotlarni buzib ko‘rsatish holatlari aniqlanganda.
 Ushbu bandda qayd etilganidan tashqari boshqa holatlarda, sotib oluvchiga subsidiya ajratishni rad etishga yo‘l qo‘yilmaydi.
 7. Subsidiya oluvchi subsidiya ajratilishini rad etish to‘g‘risidagi qarordan norozi bo‘lgan taqdirda, belgilangan tartibda yuqori turuvchi tashkilotga yoki sudga shikoyat qilish huquqiga ega.
 8. Chorvachilik, parrandachilik va baliqchilik mahsulotlari elektron hisobvaraq-fakturalar va “on-line” kassa apparatlari orqali sotilganda, sotilgan mahsulot nomi (tovar kodi) ushbu Nizomga 1-ilovaga muvofiq elektron hisobvaraq-fakturalar (savdo cheklar) shakllantiriladi.
 9. Mahsulotlarni naqd pul yoki bank kartasi (to‘lov terminali) orqali sotish bo‘yicha “on-line” kassa apparatlarini o‘rnatish subsidiya oluvchilar zimmasiga yuklanadi.
 10. Yirik va mayda shoxli mollar go‘shti (tirik vazndagi), parranda go‘shti va baliq kilogramm, sut litr, parranda tuxumi dona o‘lchov birligida yoziladi.
 11. Yirik va mayda shoxli mollarning 1 kilogramm tirik vazndagi go‘shtining so‘yim chiqimi (sub mahsulotlarsiz) koeffitsiyenti 55 foiz hisobida hisobga olinadi. 
 12. Chorvachilik xo‘jaliklari identifikatsiya qilingan hamda ixtisoslashtirilgan so‘yish korxonalarida so‘yilgan yirik va mayda shoxli mollarning go‘sht mahsulotlarini sotadi.
 13. Subsidiya oluvchilar o‘z xo‘jaligida yetishtirilgan mahsulotlarni sotishdan oldin O‘zbekiston Respublikasi Veterinariya va chorvachilikni rivojlantirish davlat qo‘mitasining “my.vetgov.uz” sayti orqali hududiy “Chorvanasl” markazi tuman vakiliga (keyingi o‘rinlarda — Vakil) ariza bilan murojaat qiladi.
 Vakil subsidiya ajratish bilan bog‘liq ariza va unga ilova qilingan hujjatlarni ko‘rib chiqish uchun komissiyaga taqdim etadi.
 14. Subsidiya oluvchilar tomonidan taqdim etilgan ariza ushbu Nizomga 2-ilovaga muvofiq sxema asosida ko‘rib chiqiladi.
 15. Chorvachilik subyekti tomonidan sotilgan mahsulotlarga subsidiya olish uchun ariza ushbu Nizomga 3, 3a va 3b-ilovalarga muvofiq topshiriladi.
 16. Komissiya subsidiya oluvchining arizasiga ko‘ra sotiladigan mahsulotlarni o‘z xo‘jaligida yetishtirilganligi va mahsulotlarning tegishli turlari bo‘yicha besh ish kunida ushbu Nizomga 4, 4a va 4b-ilovalarga muvofiq xulosa beradi hamda “my.vetgov.uz” sayti orqali elektron shaklda “O‘zbekchorvanasl” agentligiga (keyingi o‘rinlarda — Agentlik) taqdim etadi.
 17. Agentlik xulosa kelib tushgan sanada Veterinariya va chorvachilikni rivojlantirish davlat qo‘mitasi va Davlat soliq qo‘mitasi o‘rtasida integratsiya qilingan ma’lumotlar bazasidan elektron tartibda foydalanadi.
 18. Subsidiya oluvchi o‘z xo‘jaligida yetishtirgan chorvachilik mahsulotlarini sotgandan so‘ng Agentlik komissiya xulosasi va soliq organlarining ma’lumotlari natijasiga ko‘ra subsidiya ajratilishi yoki ajratilmasligi yuzasidan besh ish kunida ariza beruvchiga elektron shaklda javob xati yuboradi.
 19. Agentlik kalendar yil mobaynida chorvachilik subyektlariga ajratiladigan subsidiyalar to‘g‘risidagi ma’lumotlarni Nizomga 5, 5a va 5b-ilovalardagi shakllarda Moliya vazirligi bilan kelishilgan holda O‘zbekiston Respublikasi Veterinariya va chorvachilikni rivojlantirish davlat qo‘mitasiga tasdiqlash uchun taqdim etadi va ular Veterinariya va chorvachilikni rivojlantirish davlat qo‘mitasi tomonidan uch ish kunida tasdiqlanadi.
 20. Komissiya xulosasi va soliq organlarining ma’lumotlari ijobiy bo‘lgan taqdirda, elektron shakldagi ma’lumotlarni O‘zbekiston Respublikasi Veterinariya va chorvachilikni rivojlantirish davlat qo‘mitasi axborot tizimi orqali O‘zbekiston Respublikasi Moliya vazirligi G‘aznachiligiga yuboriladi.
 21. O‘zbekiston Respublikasi Moliya vazirligi G‘aznachiligi Veterinariya va chorvachilikni rivojlantirish davlat qo‘mitasi axborot tizimi orqali kelib tushgan Agentlikning xulosasini olgandan so‘ng bir ish kunida budjetdan shu maqsadga ajratilgan mablag‘lar doirasida tegishli subsidiya summasini subsidiya oluvchining bank hisobvarag‘iga o‘tkazadi.
 22. Subsidiya subsidiya oluvchi tomonidan berilgan arizaga asosan keyingi oyning 25-sanasiga qadar ajratiladi.
 23. O‘zbekiston Respublikasi Moliya vazirligi kelgusi yil uchun O‘zbekiston Respublikasi Davlat budjeti parametrlarini shakllantirishda subsidiya oluvchilarga subsidiya ajratish uchun zarur mablag‘larni hisobga oladi.
 24. Subsidiya berish bo‘yicha yuzaga keladigan kelishmovchiliklar tomonlar o‘rtasida muzokaralar o‘tkazish orqali hal qilinadi
 Kelishmovchiliklarni muzokaralar o‘tkazish orqali hal qilishning iloji bo‘lmaganda, sud tartibida hal qilinadi.
 Komissiya va soliq organlari taqdim etgan xulosasi va ma’lumotlarining haqqoniyligi uchun o‘zlari javobgar hisoblanadi.
 25. O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi ajratilgan subsidiyalardan maqsadli foydalanilishini nazorat qiladi.
 26. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Vazirlar Mahkamasining 2014-yil 8-sentabrdagi 252-son qarori (O‘zbekiston Respublikasi QHT, 2014-y., 37-son, 469-modda) bilan tasdiqlangan Naslli mahsulotni (materialni) eksport va import qilish tartibi to‘g‘risidagi nizomda:
 a) 8-bandda:
 “a” kichik bandda:
 birinchi xatboshi quyidagi tahrirda bayon qilinsin:
 “a) go‘sht va sut qoramolchiligida — yoshi eng ko‘pi bilan 18 oygacha bo‘lgan zotdor urg‘ochi buzoqlar, bo‘g‘oz bo‘lgan va kutilayotgan tug‘ish vaqtidagi yoshi 36 oydan ko‘p bo‘lmaydigan, homilaning otasi to‘g‘risidagi qo‘shimcha ma’lumotlar bo‘lgan g‘unajinlar tanlanadi”;
 ikkinchi xatboshisi chiqarib tashlansin;
 uchinchi va to‘rtinchi xatboshilar tegishli ravishda ikkinchi va uchinchi xatboshilar deb hisoblansin;
 b) “b” kichik bandning birinchi xatboshi quyidagi tahrirda bayon qilinsin:
 “b) qo‘ychilik va echkichilikda — mustahkam konstitutsiyali, O‘zbekiston Respublikasining tuproq-iqlim sharoitlarida urchitish uchun mos keladigan yoshi 6 oylikdan qam bo‘lmagan nasldor qo‘y va echkilar tanlanadi”.
 2. Vazirlar Mahkamasining 2017-yil 22-sentabrdagi 748-son qarori (O‘zbekiston Respublikasi QHT, 2017-y., 38-son, 1057-modda) bilan tasdiqlangan Hayvonlarni identifikatsiya qilish, ularni hisobga olish, hisobdan chiqarish va saqlash tartibi to‘g‘risidagi nizomda:
 a) 13-band quyidagi tahrirda bayon qilinsin:
 “13. Import qilingan hayvonlar yigirma bir kundan kechiktirmasdan identifikatsiya qilinadi”;
 b) 27-band quyidagi tahrirda bayon qilinsin:
 “27. Hayvon egalarining arizasiga muvofiq davlat veterinariya xizmati tomonidan hayvonlarni identifikatsiya qilish, hisobga olish va hisobdan chiqarish ushbu Nizomga 1-ilovada keltirilgan sxemaga muvofiq uch kun ichida amalga oshiriladi”;
 v) 1-ilovaning nomi quyidagi tahrirda bayon qilinsin:
 “Hayvonlarni identifikatsiya qilish, hisobga olish va hisobdan chiqarish sxemasi”.
 3. Vazirlar Mahkamasining 2019-yil 27-iyundagi 532-son qarori bilan tasdiqlangan O‘zbekiston Respublikasi Veterinariya va chorvachilikni rivojlantirish davlat qo‘mitasi huzuridagi “O‘zbekchorvanasl” agentligi to‘g‘risidagi nizomda:
 a) 9-bandning beshinchi xatboshi quyidagi mazmundagi beshinchi — to‘qqizinchi xatboshilar bilan almashtirilsin:
 “ozuqabop ekinlarni yetishtirish uchun ajratilgan yer uchastkalarida ushbu ekinlar yetishtirilishini monitoring qilish;
 parrandachilik va quyonchilik tarmog‘ini rivojlantirish bo‘yicha qabul qilingan dasturiy chora-tadbirlar amalga oshirilishini muvofiqlashtirish, yagona ilmiy-texnik, texnologik, investitsiya va eksport siyosatini izchil amalga oshirish, shuningdek, ichki va tashqi bozorlarda narxlar monitoringini yuritish;
 parrandachilik va quyonchilik mahsulotlarini sotish bozorlarini kengaytirish bo‘yicha marketing tadqiqotlarini amalga oshirish, mahsulotlar narxlari shakllanishining maqbul mexanizmini belgilash bo‘yicha takliflar va tavsiyalar ishlab chiqish;
 parranda va quyonlar uchun to‘la qiymatli, yuqori oqsilli oziqalar ishlab chiqarish uchun yangi ishlab chiqarish quvvatlarini tashkil etish va mavjudlarini modernizatsiya qilish yo‘li bilan parrandachilik va quyonchilik tarmog‘ining ozuqa bazasini mustahkamlash;
 parrandachilik va quyonchilik mahsulotlarini yetishtirish va qayta ishlash sohasida ishlab chiqilgan innovatsion texnologiyalarni keng joriy etish uchun ilmiy-tadqiqot ishlarini tashkil qilish”;
 b) 10-bandga quyidagi mazmundagi “d” — “z” kichik bandlar qo‘shilsin:
 “d) parrandachilik va quyonchilik tarmog‘ini rivojlantirish bo‘yicha qabul qilingan dasturiy chora-tadbirlar amalga oshirilishini muvofiqlashtirish, yagona ilmiy-texnik, texnologik, investitsiya va eksport siyosatini izchil amalga oshirish, shuningdek, ichki va tashqi bozorlarda narxlar monitoringini yuritish sohasida:
 parrandachilik va quyonchilik tarmoqlarini rivojlantirishga doir dasturiy chora-tadbirlar ishlab chiqadi;
 parranda va quyonlarni parvarishlash texnologiyalari bo‘yicha xalqaro tajribadan kelib chiqqan holda tahliliy ishlarni amalga oshiradi;
 eksport qilish qoidalari (shartlari) bo‘yicha takliflar tayyorlaydi;
 eksport masalalari bo‘yicha xalqaro shartnomalar va bitimlarni ishlab chiqish va amalga oshirishda ishtirok etadi hamda sohadagi tadbirkorlarni boshqa kompaniyalar bilan xalqaro hamkorligini rivojlantirishga ko‘maklashadi;
 ichki va tashqi bozlarning holati va mahsulotga bo‘lgan talabini tahlil qiladi va monitoringini yuritadi;
 parrandachilik va quyonchilik sohasida tezkor onlayn-monitoring yuritish bo‘yicha integratsiyalashtirilgan axborot tizimini shakllantiradi va yuritadi;
 e) parrandachilik va quyonchilik mahsulotlarini sotish bozorlarini kengaytirish bo‘yicha marketing tadqiqotlarini amalga oshirish, mahsulotlar narxlari shakllanishining maqbul mexanizmini belgilash bo‘yicha takliflar va tavsiyalar ishlab chiqish sohasida:
 aholi o‘rtasida parrandachilik va quyonchilik mahsulotlarining iste’mol darajasini oshirish yuzasidan tushuntirish ishlarini olib boradi;
 ommaviy axborot vositalarida mahsulot yetishtiruvchilar tomonidan ijtimoiy tusdagi, shu jumladan, parranda va quyon go‘shtining foydali tomonlari, parranda va quyon boqish afzalliklari haqidagi ma’lumotlarni yoritish bo‘yicha takliflar ishlab chiqadi;
 mahsulotlarni sotish bozorlarini kengaytirish bo‘yicha marketing tadqiqotlarini amalga oshiradi;
 mahsulotlar narxlari shakllanishining maqbul mexanizmini belgilash bo‘yicha takliflar va tavsiyalar ishlab chiqadi;
 xalqaro darajadagi ekspertlar va mutaxassislar bilan hamkorlikda mahsulotlarni sotish bozorlarini kengaytirish bo‘yicha takliflar va tavsiyalar ishlab chiqadi; 
 raqobatbardosh mahsulotlar ishlab chiqarish hajmini oshirish bo‘yicha loyihalarni tashkil etish orqali eksport salohiyatini oshirish, bozor konyunkturasi bo‘yicha chuqur marketing tadqiqotlarini amalga oshirish, xorijiy investitsiyalar va beg‘araz texnik ko‘mak mablag‘larini (grantlar) jalb qilish choralarini ko‘radi;
 j) parranda va quyonlar uchun to‘la qiymatli, yuqori oqsilli ozuqalar ishlab chiqarish uchun yangi ishlab chiqarish quvvatlarini tashkil etish va mavjudlarini modernizatsiya qilish yo‘li bilan parrandachilik va quyonchilik tarmog‘ining ozuqa bazasini mustahkamlash sohasida:
 parranda va quyonlarni to‘la qiymatli oziqlantirish bo‘yicha takliflar va tavsiyalar ishlab chiqadi;
 ozuqa yem tayyorlashni ko‘paytirish bo‘yicha yangi ishlab chiqarish quvvatlarini kengaytirish bo‘yicha takliflar ishlab chiqadi va tadbirkorlarga yetkazadi;
 parrandachilik va quyonchilik tarmog‘i ozuqa bazasini mustahkamlash sohasida intensiv texnologiyalarni qo‘llash bo‘yicha xalqaro tajribalarni o‘rganadi;
 chet davlatlardan sifatli ozuqalar va ularning qo‘shimchalari keltirishni tashkil etish bo‘yicha hamkorlikdagi ishlarni tashkil etadi;
 z) parrandachilik va quyonchilik mahsulotlarini yetishtirish va qayta ishlash sohasida ishlab chiqilgan innovatsion texnologiyalarni keng joriy etish uchun ilmiy-tadqiqot ishlarini tashkil qilish sohasida:
 agentlik mutaxassislarini va ishlab chiqarish sohasidagi mutaxassislarni tegishli malaka oshirish kurslariga, shu jumladan, xorijga yuborish orqali qayta tayyorlash bo‘yicha tadbirlar amalga oshirilishini tashkil etadi;
 innovatsion texnologiyalarni keng joriy etish uchun ilmiy-tadqiqot ishlarini amalga oshirish bo‘yicha tegishli tahliliy, ma’lumotnoma, statistik materiallar va takliflarni umumlashtiradi va tayyorlaydi;
 innovatsion texnologiyalar rivojlanishining jahon tendensiyalarini hisobga olgan holda, ilmiy-tadqiqotlar va eksperimental ishlanmalarni qo‘llab-quvvatlash chora-tadbirlarini amalga oshiradi;
 parrandachilik va quyonchilik mahsulotlarini qayta ishlash sohasida yangi loyihalarni ishlab chiqadi”.
 4. Vazirlar Mahkamasining “Lalmi va yaylov yer uchastkalarida tomchilatib va yomg‘irlatib sug‘orish texnologiyasini joriy qilish uchun ozuqabop ekinlar yetishtiruvchilarning sug‘orish tik quduqlarini burg‘ulash bilan bog‘liq xarajatlarini qoplab berish tartibi to‘g‘risidagi nizomni tasdiqlash haqida” 2019-yil 15-iyuldagi 587-son qarorida:
 a) 2-banddagi “1-ilova bilan tasdiqlangan ro‘yxat doirasida” so‘zlari “chorvachilik mahsulotlari ishlab chiqaruvchi barcha xo‘jalik subyektlariga va omuxta yem ishlab chiqaruvchi korxonalarda” so‘zlari bilan almashtirilsin;
 b) ilovaning 1-bandi quyidagi tahrirda bayon qilinsin:
 “1. Ushbu Nizom chorvachilik mahsulotlari ishlab chiqaruvchi barcha xo‘jalik subyektlariga va omuxta yem ishlab chiqaruvchi korxonalarga ozuqabop ekinlar yetishtirish, tomchilatib va yomg‘irlatib sug‘orish texnologiyasini joriy qilish majburiyatlari bilan lalmi va yaylov yer uchastkalari ajratilgan tashkilotlarning (keyingi o‘rinlarda — ozuqabop ekinlar yetishtiruvchilar) sug‘orish tik quduqlarini burg‘ilash bilan bog‘liq xarajatlarini qoplab berish tartibini belgilaydi.”
 5. Vazirlar Mahkamasining “Chorvachilik tarmog‘iga davlat tomonidan subsidiya ajratishni tartibga soluvchi normativ-huquqiy hujjatlarni tasdiqlash to‘g‘risida” 2020-yil 12-maydagi 280-son qarorida:
 a) qarorga 1-ilovada:
 4-bandning ikkinchi, uchinchi va to‘rtinchi xatboshilari, 11-bandning uchinchi xatboshi, 12-bandning to‘rtinchi xatboshi chiqarib tashlansin;
 10-band quyidagi tahrirda bayon qilinsin:
 “10. Import qilinadigan nasldor qoramollar quyidagi talablarga mos kelishi lozim:
 go‘sht va sut yo‘nalishidagi xo‘jaliklarda — nasldor qoramollarning tug‘ish vaqtida kutilayotgan yoshi 30 oydan ko‘p bo‘lmasligi, bo‘g‘oz bo‘lgan, homilaning otasi to‘g‘risidagi qo‘shimcha ma’lumotlar mavjud bo‘lishi lozim”;
 11-bandning ikkinchi xatboshi quyidagi tahrirda bayon qilinsin:
 “yoshi ko‘pi bilan 18 oygacha bo‘lgan zotdor urg‘ochi yosh qoramol bo‘lishi”;
 12-bandning uchinchi xatboshi quyidagi tahrirda bayon qilinsin:
 “nasldor qo‘y va echkilar yoshi 6 oylikdan qam bo‘lmasligi;”;
 15-bandda:
 uchinchi xatboshi quyidagi tahrirda bayon qilinsin:
 “nasldor qoramol, qo‘y va echkining identifikatsiya elektron bazasiga kiritilganligi”;
 beshinchi xatboshi quyidagi tahrirda bayon qilinsin:
 “bojxona yuk deklaratsiyasi nusxasi”;
 27-band o‘z kuchini yo‘qotgan deb hisoblansin;
 b) qarorga 2-ilovaning 12-bandi ikkinchi, beshinchi va oltinchi xatboshilari hamda 3-ilovaning 10-bandi ikkinchi, uchinchi va oltinchi xatboshilari chiqarib tashlansin.
 v) qarorga 4-ilova quyidagi tahrirda bayon qilinsin:
 g) qarorga 5-ilova quyidagi tahrirda bayon qilinsin: